29/06/2020 | Administración LocalMunicipal
Cabanas
Bases concurso promoción comercio local “Merca en Cabanas”

A finalidade da campaña de promoción do comercio local de Cabanas 2020 “Merca en Cabanas” ten como obxectivo incentivar que a veciñanza poida coñecer a diversa oferta comercial de Cabanas, premiando as súas compras habituais nos establecementos adheridos á campaña. Poderán participar nesta promoción as persoas maiores de idade a día 31 de agosto de 2020 que efectúen as súas compras nos establecementos participantes da campaña, que deberán ter exposto nun lugar visíbel o distintivo de participación. As persoas titulares dos establecementos participantes, e os seus familiares de primeiro nivel de grao de consanguinidade, non poderán participar con selos dos seus propios establecementos. Do mesmo xeito, as persoas empregadas nun determinado local non poderán participar con selos do seu lugar de traballo. As bases reguladoras da concesión destes premios publicaranse no Boletín Oficial da Provincia da Coruña. O Concello de Cabanas dará publicidade á campaña a través da páxina web do Concello, cabanas. gal, as súas redes sociais, taboleiros de anuncios e Sede Electrónica municipal. A campaña e reparto de boletos de participación realizarase durante o período entre o 01 de xullo e o 31 de agosto de 2020, ambos inclusive. Para participar na campaña de promoción do comercio local de Cabanas 2020 “Merca en Cabanas”, a clientela dos establecementos participantes deberá reencher os boletos de participación que poderán obter na Casa do Concello, na Oficina de Información Turística e nos establecementos adheridos. Cada boleto contará con 20 ocos reservados para 20 selos dos establecementos. Por cada 5 euros de compra o establecemento selará un oco, até completar os 20. Para ser considerados válidos, os boletos deberán ter, como mínimo, selos de 4 establecementos participantes diferentes. Completados os 20 ocos, as persoas participantes deberán cumprimentalo co seu nome e apelidos, DNI, localidade e teléfono de contacto, e a continuación depositalo nas urnas repartidas nos locais participantes. As urnas e boletos de participación serán proporcionados polo Concello de Cabanas. As urnas serán trasladadas desde os establecementos ás dependencias municipais unha vez rematada a campaña para a realización do sorteo. Outorgaranse os seguintes premios: – Primeiro premio: 200 euros (en 8 bonos de 25 euros). – Segundo premio: 150 euros (en 6 bonos de 25 euros). – Terceiro premio: 100 euros (en 4 bonos de 25 euros). – 20 premios de 50 euros (en 2 bonos de 25 euros). Os premios están suxeitos á normativa fiscal vixente, e poderán ser empregados nos establecementos participantes en bonos de 25 euros non divisíbeis. Os premios non son negociábeis, de modo que en ningún caso o seu valor pode ser substituído polo seu equivalente en efectivo. A extracción dos boletos gañadores realizarase mediante sorteo público ante o Concelleiro Delegado de Promoción Económica do Concello de Cabanas, a Secretaria municipal que dará fe do acto e un/ha Traballador/a da corporación que levantará acta do sorteo. O sorteo comezará co depósito dos boletos participantes recollidos nas diferentes urnas nunha única para proceder á súa posterior mestura. A continuación extraeranse ao azar cantos boletos válidos sexan necesarios para outorgar todos os premios, outorgándose o primeiro premio ao primeiro boleto extraído, o segundo ao segundo, o terceiro ao terceiro e os vinte premios restantes aos vinte seguintes. Ademais, extraeranse 20 boletos válidos adicionais de reserva. O celebración do sorteo está prevista para o día 8 de setembro de 2020, ás 12h, no Salón de Plenos do Concello de Cabanas. En caso de que non fose posíbel realizarse nesa data, o xurado concretará e anunciará unha nova data cun mínimo de catro días de antelación a través da páxina web do Concello, cabanas. gal. O acto de entrega de premios terá lugar o 14 de setembro de 2020, ás 12h, no Salón de Plenos do Concello de Cabanas. En caso de que non fose posíbel realizarse nesa data, anunciarase unha nova data cun mínimo de catro días de antelación a través da páxina web do Concello, cabanas. gal. As persoas gañadoras dos diferentes premios contarán até 30 de novembro de 2020 para consumilos nos establecementos locais participantes na campaña. Farán entrega dos bonos de 25 euros que lles foran outorgados aos distintos establecementos nos que decidan consumilos. Para que as persoas gañadoras poidan consumir os seus bonos, os establecementos participantes recolleranos descontando a cantidade do total da compra que efectúen. A ordenación do pago aos establecementos polo total dos bonos que as diferentes persoas gañadoras consumiran no seu local estará supeditada á presentación da correspondente factura, expedida a nome do Concello de Cabanas, na que figurarán os seguintes datos: – Número de factura. – Data da factura. – CIF ou NIF do establecemento – Cantidade total (suma dos bonos recollidos). – Número de conta bancaria. No concepto da factura figurará a seguinte lenda “Premio da campaña de promoción do comercio local de Cabanas 2020 “Merca en Cabanas”. Os establecementos terán de prazo entre os días 1 e 10 de decembro para presentar as correspondentes facturas, xunto cos bonos orixinais entregados polas persoas gañadoras, no Rexistro Municipal do Concello de Cabanas. A participación na campaña Merca en Cabanas comporta a total aceptación das bases do concurso.” Cabanas, 22 de xuño de 2020 O Alcalde, Carlos Ladra Brage